Защо говориш, друже, под такъв секрет

Превод от френски: Борис Младенов-Young, 2013

chitanka.info

Защо говориш, друже, под такъв секрет

за любовта си в миг родена, но безкрайна?!

И чезнеш в безнадеждност, от печал обзет,

че тя не знае за сърдечната ти тайна.

Не! Ти не си останал незабележим.

Не си самотен бил, измъчван от дилема.

Понякога и този, който е любим,

и той не иска нищо, нито нещо взема.

Понеже бог сърца горещи ни е дал,

приятно е да чуем в радост и в печал

след стъпките ни нежен шепот да витае…

Но таз, за вярност дала някому обет,

ще разбере зова на тъжния сонет,

на нея посветен… и няма да признае!

Неизвестен автор[1]

Превод от френски — 2013 г.

[1] Сонетът на Феликс Арвер е брилянтно преведен от Гео Милев. И като издирих оригинала на френски език, попаднах на останалите сонети, които различни хора апокрифно са ги писали като един вид отговор на първия сонет. — Уточнение от преводача за Читанка. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.